Reisigers gewaarsku oor staking op Duitse lughawens | Maroela Media
'n Staking deur werkers in Duitsland se openbare sektor sal ook 'n invloed op Suid-Afrikaners se vlugte na dié Europese land hê.
Die Duitse werkersvakbond Vadi het Maandag aangekondig dat sy lede in die openbare sektor Dinsdag sal voortgaan met stakings by lughawens oor die hele land. Dit het tot gevolg dat vlugte en dienste op die lughawens vertraag word wat die vakbond hoop meer druk op loononderhandelinge sal plaas.
Intussen het SAL Maandag gesê dat die staking ook 'n invloed op die lugredery se bedrywighede in Duitsland sal hê. Volgens Tlali Tlali, SAL se woordvoerder, het die lugredery besluit om wel voort te gaan met sy bedrywighede, maar sal passasiers wat verder as Frankfurt of München wil vlieg, nie aanvaar word nie.
Tlali het gesê geen passasiers wat spesiale hulp benodig, soos 'n rolstoel, sal toegelaat word nie. Minderjarige passasiers wat nie deur 'n volwassene vergesel word nie of ander jong passasiers wat van hulp afhanklik is, sal ook nie aanvaar word nie.
"Ons doen alles moontlik om die uitwerking van die Duitse staking op ons kliënte te beperk," het Tlali gesê.
Reisigers wat Maandag op 'n SAL-vlug na Duitsland moes vertrek, is die opsie gegee om hul reis uit te stel en diegene wat besluit het om eerder nié te vlieg nie, is deur SAL geakkommodeer.
Volgens Tlali sal daar ook tydens die staking beperkte personeel in Duitsland beskikbaar wees om bagasie te hanteer.
Suid Afrikaanse passasiers is so gewoond aan disfunksionele lughawens dat hulle dit nie eers gaan agterkom nie.